Wedren 'n reuse-sukses | News24
Wedren 'n reuse-sukses
Die wenners van die 60 km-bergfietswedren vir vroue. Van links is Elmien Vorster (2de), Tania Visser (1ste) en Ilze van der Schyff (3de) Foto's: Karin Muller
Kelrn Vervoer het Saterdag (29/10) die vierde agtereenvolgende MTB Classic-fietswedren net buite Barkly-Wes aangebied.
Werknemers het net ná son-op by hul verskillende punte aangemeld om van hierdie funksie 'n reuse-sukses te help maak.
Oud en jonk het hulle vir die onderskeie afstande en afdelings ingeskryf en 'n rekordaantal inskrywings van byna 400 is hierdie jaar ontvang.
Met net enkele sekondes tussen die eerste en tweede plek het Pieter Seyffert en Bennie Coetzer die 60 km-manswedren in 'n naelbytstryd laat ontaard.
Die oudste deelnemer, Arthur Els, het daarin geslaag om op 72-jarige ouderdom die 30 km-Men's Masters suksesvol te voltooi.
Ter afwagting op die geluktrekking, lootjietrekking en prysuitdeling het deelnemers en hul gesinne ná die wedren onder die groot bome op die grasperk voor die Olyfhuis-gastehuis ontspan.
Daar was varsgebakte roosterkoek met spitbraai, heerlike sosaties en ander lekkernye te koop.
Die lootjietrekking het Karen Hoffman 'n bergfiets ter waarde van R20 000, wat deur Alpha Beta geborg is, besorg.
Die Koeistal Kersmark, wat ook gedurende hierdie tyd op dieselfde perseel aangebied is, was ook 'n sukses. Belangstellendes kon deur interessante snuisterye snuffel en dan heerlik in die teetuin ontspan. Met die aanbied van die MTB Classic-fietswedren het Kelrn Vervoer daarin geslaag om R400 000 vir kindersorg in te samel.
"Ons is verskriklik dankbaar vir hierdie geleentheid en bedank ál ons borge, klein en groot, wat ons gehelp het om hierdie teiken te bereik. Sonder julle sou ons dit nooit kon doen nie," sê Kenne de Kock, eienaar van Kelrn Vervoer.